เปิดโผ 3 หุ้นดาวเด่นซอยเท้ารองานยักษ์ลุ้นอินเทอร์เน็ตหมู่บ้านเข้าครม.สัปดาห์หน้า
3 หุ้นดาวเด่น เตรียมชิงเค้กประมูลงานอินเทอร์เน็ตหมู่บ้าน หลังทีโอทีเร่งเจรจากับปลัดดีอีคนใหม่เคลียร์ TOR เน็ตหมู่บ้านให้ชัดเจน ชงเข้าครม.สัปดาห์หน้า
17 พ.ย. 2559

3 หุ้นดาวเด่น เตรียมชิงเค้กประมูลงานอินเตอร์เน็ตหมู่บ้าน หลังทีโอทีเร่งเจรจากับปลัดดีอีคนใหม่เคลียร์ TOR เน็ตหมู่บ้านให้ชัดเจน ชงเข้าครม.สัปดาห์หน้า
ผู้สื่อข่าวรายงานว่า จากกรณีที่ นายมนต์ชัย หนูสง กรรมการผู้จัดการใหญ่ บริษัท ทีโอที จำกัด (มหาชน) หรือ TOT ได้เข้าพบนางสาววิไลลักษณ์ ชุลีวัฒนกุล ปลัดกระทรวงดิจิทัล เพื่อเศรษฐกิจและสังคม (ดีอี) เพื่อหารือความชัดเจนของ TOR (ข้อกำหนดของผู้ว่าจ้าง) โครงการอินเทอร์เน็ตหมู่บ้านจำนวน 24,700 แห่ง ภายใต้กรอบงบประมาณ 15,000 ล้านบาท นั้น ซึ่งหากเงื่อนไข TOR เป็นไปตามเดิมที่กระทรวงได้กำหนด และตกลงกับทีโอทีไว้แล้ว โดยเฉพาะเรื่องสเปกไฟเบอร์ ออปติก ซึ่งเป็นส่วนสำคัญของโครงการนี้ (ไม่มีระบบไร้สาย) ทีโอทีก็สามารถดำเนินการกระบวนการจัดซื้อจัดจ้างได้ภายในเดือนพ.ย.นี้
ขณะที่มีการคาดการณ์กันว่ากระทรวงดีอีได้เตรียมนำมติของคณะกรรมการเตรียมการด้านดิจิทัลเพื่อเศรษฐกิจและสังคมเข้าที่ประชุมครม.ในสัปดาห์หน้า เพื่อให้ครม.เห็นชอบตามหลักการดังกล่าวของบอร์ดดีอี
ทั้งนี้หากมีความคืบหน้าที่ชัดเจนออกมาจะส่งผลดีต่อบริษัทจดทะเบียนที่ดำเนินธุรกิจด้านสายสัญญาณสื่อสารคอมพิวเตอร์และโทรคมนาคม (Cabling) ซึ่งจากการสำรวจกลุ่มหุ้นที่มีการคาดการณ์กันว่า 3 หุ้นดาวเด่นที่มีแนวโน้มได้รับงานดังกล่าวมีดังนี้ JTS ,INET  ,ILINK
อันดับที่ 1 บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK โดยนายณัฐนัย อนันตรัมพร กรรมการผู้จัดการ ILINK เปิดเผยว่า บริษัทคาดรายได้ปี 59 จะเติบโตประมาณ 10-15% จากปีก่อนอยู่ที่ 2,689 ล้านบาท และอัตรากำไรสุทธิดีมากขึ้นหรือน่าจะทำได้มากกว่า 9% จากปีก่อนทำได้ 8.65% โดยมาจากธุรกิจจัดจำหน่ายสายสัญญาณที่ได้รับผลดีจากการลงทุนในเรื่องของ 3G และ 4G ทำให้มีแนวโน้มรายได้เติบโตมั่นคง
นอกจากนี้ บริษัทอยู่ระหว่างรอความชัดเจนภาครัฐ ในส่วนการดำเนินการวางโครงข่ายอินเทอร์เน็ตความเร็วสูง (บรอดแบนด์) ไปยัง 30,000 หมู่บ้าน ภายใต้งบประมาณทั้งสิ้น 15,000 ล้านบาท ซึ่งหากมีความชัดเจนบริษัทมองการเข้าร่วมใน 2 แนวทาง คือ การจำหน่ายสายไฟเบอร์ออฟติกให้กระทรวงเทคโนโลยีสารสนเทศและการสื่อสาร(ไอซีที) หรือรับเป็นงานเทิร์นคีย์ อย่างไรก็ตามมีความมั่นใจว่างานดังกล่าวจะต้องเกิดขึ้น เนื่องจากเป็นหนึ่งในยุทธศาสตร์ 6 ด้านของภาครัฐที่จะต้องทำให้สำเร็จ
 
อันดับที่ 2 บริษัท จัสมิน เทเลคอม ซิสเต็มส์ จำกัด (มหาชน) หรือ JTS โดย นายดุสิต ศรีสง่าโอฬาร กรรมการผู้จัดการ JTS ซึ่งเป็นบริษัทย่อยของ บริษัทจัสมิน อินเตอร์เนชั่นแนล จำกัด (มหาชน) หรือ JAS เปิดเผยว่า จากมติคณะกรรมการเตรียมการดิจิตัลเพื่อเศรษฐกิจและสังคม ซึ่งมีนายกรัฐมนตรีเป็นประธาน ได้มอบหมายให้กระทรวงเทคโนโลยีสารสนเทศและการสื่อสาร (ICT) ดำเนินโครงการ “การจ้างดำเนินการขยายโครงข่ายอินเทอร์เน็ตความเร็วสูงให้ครอบคลุมทั่วประเทศ” เพื่อขับเคลื่อนเศรษฐกิจของประเทศนั้น คณะกรรมการบริษัทเล็งเห็นว่า บริษัทฯ มีคุณสมบัติครบถ้วน และมีความพร้อมในการดำเนินงาน จึงได้มีมติอนุมัติให้เข้าร่วมประมูลโครงการดังกล่าว เพื่อขยายโครงข่ายอินเทอร์เน็ตความเร็วสูงจำนวน 24,700 หมู่บ้าน
 
อันดับที่ 3 บริษัท อินเทอร์เน็ตประเทศไทย จำกัด (มหาชน) หรือ INET ซึ่งบริษัท ทีโอที จำกัด (มหาชน) หรือ TOT ถือหุ้นอยู่ทั้งหมด 40,000,000 หุ้น หรือคิดเป็น 16% นอกจากนี้บริษัท กสท.โทรคมนาคม จำกัด (มหาชน) ยังถือหุ้นอยู่ทั้งหมด 40,000,000 หุ้น หรือคิดเป็น 16%
ด้าน บล.โนมูระ พัฒนสิน ระบุในบทวิเคราะห์ แนะนำ “ซื้อ” INET ราคาเป้าหมาย 5.60 บาท/หุ้น มีมุมมอง Neutral ต่อผลการดำเนินงานจากธุรกิจปกติไตรมาส 3/59 ของ INET ยังชอบ INET จากจุดเด่นในการเป็นผู้ให้บริการ ICT Infrastructure ครบวงจร และมีโอกาสเติบโตสูงจากบริการ Cloud Solution โดยในปี 60 คาดผลการดำเนินงานจากธุรกิจปกติจะมีกำไรเติบโต 55% จากปีก่อนจากการเติบโตของรายได้และมี Gross margin ดีขึ้นต่อเนื่อง